《郊行》
清代·刘铭传

郊行二三里，四望皆村庄。秋收禾黍尽，露冷林叶黄。

马前一老叟，独在田间忙。举头见行骑，走避殊仓皇。

我行少仆从，我佩无刀枪。何以农父避，呼前问其详。

农父荷锄语，战慄立道旁。今夏贼去后，大兵过此乡。

贼至俱先备，兵来未及防。村内掳衣物，村外牵牛羊。

人多不敢阻，势凶如虎狼。老妻受惊死，一子复斫伤。

骨断不能起，至今犹在床。暮年寡生计，空室无斗粮。

所幸此身健，勉力事农桑。近凡见兵马，畏怯故走藏。

我闻殊太息，揽辔思徬徨。问彼统兵者，曾否有肝肠。

灭贼自为贼，何颜答上苍。

作者简介：（1836—1895）安徽合肥人，字省三，号大潜山人。咸丰初在乡办团练，屡从湘军作战。同治元年，从李鸿章到上海，所部为淮军“铭字营”。下奉贤、金山卫，解常熟围，破江阴、常州，自千总累擢至提督，继程学启为淮军大将。后从曾国藩、李鸿章镇压东西捻军。中法战争时，督办台湾军务，屡与法军交战。台湾设省后任巡抚，在台七年，修炮台，造铁路，设电线，开煤铁矿，举办新式学堂，多所建树。后乞病归。卒谥壮肃。有《奏议》及《大潜山房诗稿》。